ગત્ સપ્તાહમાં બે દિવસનો સુધારાની અસર ધોવાઈ જતાં સેન્સેક્સ ફરૂ 38,000ની સપાટીની નીચે ગબડ્યો હતો. સેન્સેક્સ આગલા બંધની સામે નીચો ખુલ્યા બાદ ઘટીને 37,449 થયા બાદ છેલ્લે 505.13 પોઇન્ટ ઘટીને 37,585.51 બંધ રહ્યો હતો. 11મી સપ્ટેમ્બરે સેન્સેક્સ 509 પોઇન્ટ તૂટ્યો હોવાથી સપ્તાહમાં બીજી વાર 500ની વધુ પોઇન્ટનો કડાકો જોવાયો છે. નિફ્ટી 137.45 પોઇન્ટ ઘટીને 11,377.75ની સપાટીએ ગબડી હતી. એમએસએફએલના યશ રૂસ્તોગીના જણાવ્યા મુજબ, અમેરિકા અને ચીન વચ્ચે ટેરિફ અંગે આ સપ્તાહમાં મળી રહેલી બેઠક પહેલાં જ નકારાત્મક સંકેતો આવતા ઇમર્જીંગ માર્કેટમાં વેચવાલી ફરી વળી હતી અને તેમાં ભારતીય શેરબજાર પણ જોડાયા હતા. ડોલર સામે રૂપિયો પણ આને કારણે તૂટ્યો હતો. ચીનની પ્રોડક્ટ પર અમેરિકા 200 અબજ ડોલરની ટેરિફની જાહેરાત આ સપ્તાહમાં કરે તેવી સંભાવના છે. આને કારણે ચીનના શેરબજાર ચાર વર્ષની સૌથી નીચી સપાટીએ ગબડ્યા હતા.